CELEX: 32012D0413
Language: et
Date: 2012-07-19 00:00:00
Title: 2012/413/EL: Komisjoni otsus, 19. juuli 2012 , võrgueeskirjade ja -suuniste väljatöötamist käsitlevate iga-aastaste prioriteetide nimekirja koostamise kohta 2013. aastaks  EMPs kohaldatav tekst

20.7.2012   
            
            
               ET
            
            
               Euroopa Liidu Teataja
            
            
               L 192/32
            
         KOMISJONI OTSUS,
   19. juuli 2012,
   võrgueeskirjade ja -suuniste väljatöötamist käsitlevate iga-aastaste prioriteetide nimekirja koostamise kohta 2013. aastaks
   (EMPs kohaldatav tekst)
   (2012/413/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 714/2009 (võrkudele juurdepääsu tingimuste kohta piiriüleses elektrikaubanduses ning millega tunnistatakse kehtetuks määrus (EÜ) nr 1228/2003) (1) ning Euroopa Parlamendi ja nõukogu 13. juuli 2009. aasta määrust (EÜ) nr 715/2009 (maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005), (2) eriti selle artikli 6 lõiget 1,
   ning arvestades järgmist:
   
               (1)
            
            
               Direktiivide ja määruste kolmas pakett (edaspidi „kolmas pakett”), mis võeti vastu 2009. aastal, jõustus 3. märtsil 2011. Koos sellega jõustus ka üleeuroopaliste siduvate võrgueeskirjade kehtestamise uus süsteem.
            
         
               (2)
            
            
               Siduvate Euroopa võrgueeskirjade loomiseks peab Euroopa Komisjon esmalt koostama kooskõlas määruse (EÜ) nr 714/2009 (elektrienergiat käsitlev määrus) artikli 6 lõikega 1 ja määruse (EÜ) nr 715/2009 (gaasisektorit käsitlev määrus) artikli 6 lõikega 1 iga-aastase prioriteetide nimekirja, määrates kindlaks valdkonnad, mis kaasatakse võrgueeskirjade väljatöötamisse. Prioriteetide kehtestamiseks peab Euroopa Komisjon konsulteerima Energeetikasektorit Reguleerivate Asutuste Koostööametiga (ACER), Euroopa elektri põhivõrguettevõtjate võrgustikuga (ENTSO-E) ja Euroopa maagaasi ülekandesüsteemi haldurite võrgustikuga (ENTSO-G) ning muude asjaomaste sidusrühmadega. Käesoleva otsusega kehtestatakse prioriteedid vastavalt komisjoni otsusele, mis põhineb avaliku arutelu tulemustel.
            
         
               (3)
            
            
               4. veebruaril 2011 kehtestas Euroopa Ülemkogu elektrienergia ja gaasi siseturu väljakujundamise lõpptähtajaks 2014. aasta. Kolmas pakett on oluline samm kõnealuse eesmärgi poole liikumisel. Siiski tuleb teha täiendavaid jõupingutusi, et võimaldada gaasi- ja elektrienergia vaba ülekandmist kogu Euroopas. Kolmanda paketiga ette nähtud võrgueeskirjade ja -suunistega kehtestatakse asjakohased eeskirjad edasiseks arenguks.
            
         
               (4)
            
            
               Ressursside planeerimiseks on tähtis määrata igal aastal kindlaks põhivaldkonnad, kus hakatakse välja töötama võrgueeskirju ja -suuniseid. Niipea kui valdkond on esimest korda valitud prioriteetseks, on vaja alustada reguleerimisala kindlaksmääramist, et teha selgeks, millises ulatuses on ühtlustamine vajalik. Põhivaldkondades, kus töö võrgueeskirjade ja -suunistega on juba alanud, jätkatakse tööd ja viiakse see lõpule.
            
         
               (5)
            
            
               Elektrimääruse ja gaasimääruse artikli 6 lõike 1 kohane üldsusega konsulteerimine toimus 8. märtsist kuni 16. aprillini 2012. Komisjon sai 18 vastust, (3) sealhulgas ühe vastuse kohalikult omavalitsuselt ning vastused ENTSO-G-lt ja ENTSO-E-lt. Ehkki enamik vastuseid tuli Euroopa energeetika sidusrühmade organisatsioonidelt, osalesid konsulteerimises ka mitmed üksikettevõtjad.
            
         
               (6)
            
            
               Üldsusega konsulteerimise tulemusena saadi järgmised üldised märkused.
               
                           a)
                        
                        
                           Üldsusega konsulteerimine andis selge sõnumi, et sidusrühmad toetavad komisjoni sihipärast lähenemisviisi, mille kohaselt kehtestati töödele prioriteedid, et täita põhieesmärgid, mis on vajalikud nii elektrienergia kui ka gaasi siseturu võrgueeskirjade ja -suuniste väljatöötamiseks 2014. aastaks. Sidusrühmad avaldasid arvamust, et komisjon on konsultatsioonide käigus juhtinud tähelepanu kõige tähtsamatele töödele, mida on vaja teha energia siseturu edasiseks integreerimiseks.
                        
                     
                           b)
                        
                        
                           Mitme sidusrühma oluline märkus oli, et nad eelistaksid elektrimääruse ja gaasimääruse artikli 8 lõikes 6 loetletud punkte käsitleda raamsuuniste/võrgueeskirjade menetlemise kaudu, mitte kasutada kõnealustes valdkondades siduvate eeskirjade vastuvõtmiseks otseseid komiteemenetluse teel vastu võetavaid suuniseid. Sellega seoses rõhutasid mõned sidusrühmad läbipaistva, tõhusa ja ühtse protsessi tähtsust, mis tagab sidusrühmade ja jaotusvõrgu haldurite varase kaasamise ja tiheda koostöö nendega. Samuti märgiti, et rangete võrgueeskirjade väljatöötamiseks tuleb võimaldada vajalik ajavahemik ja anda piisavalt aega asjaosalistega konsulteerimiseks.
                        
                     
                           c)
                        
                        
                           Mitmed sidusrühmad nõudsid, et võrgueeskirjade ja raamsuuniste ettepanekutega peab kaasnema asjakohane mõjuhinnang, milles visandatakse peamised poliitilised valikuvõimalused, ja et need peavad põhinema põhjalikul kulutasuvuse analüüsil. Mõjuhinnangut tuleks seejärel eraldi üldsusega arutada. Mõjuhinnangu koostamine pärast avalikkusega konsulteerimist, nagu „katse-eeskirjade” puhul, ei oleks vastuvõetav.
                        
                     
                           d)
                        
                        
                           Mitu sidusrühma märkis vastustes, et mõne võrgueeskirja reguleerimisala on liiga lai ega piirdu määrustes kehtestatud ulatusega, st piiriüleste küsimustega. Sellega seoses rõhutati ka, et võrgueeskirjad ei peaks olema liialt ettekirjutusi tegevad.
                        
                     
         
               (7)
            
            
               Elektri võrguühenduste eeskirjade iga-aastaste prioriteetide nimekirja kohta saadi üldsusega konsulteerimise tulemusena järgmised peamised märkused.
               
                           a)
                        
                        
                           Mitmed sidusrühmad tundsid muret võimalike vasturääkivuste pärast võrgueeskirjade vahel. Mõned tegid ettepaneku töötada välja ainult üks võrgueeskiri vastavalt raamsuunistele ning mõned rõhutasid, et vähemalt mõned võrgueeskirjad on vaja välja töötada koos, nagu võrgueeskirjad tootmise ühendamise kohta ja tarbimise ühendamise kohta, võrgueeskirjad võrguühenduse kohta ja süsteemi toimimise kohta, võrgueeskiri ühenduse ja ülekoormuse juhtimise kohta ning „juhtimist” käsitlevad komiteemenetluse suunised.
                        
                     
                           b)
                        
                        
                           Mitmed sidusrühmad toetavad ülekande tariifistruktuuride ja/või investeerimissoodustuste ühtlustatud eeskirjade väljatöötamist. ENTSO-E esitas arvamuse, et tariifistruktuuride ja investeerimissoodustuste valdkond ei ole omavahel kuigi tihedalt seotud, ning soovitas seepärast käsitleda neid eraldi, seades prioriteediks investeerimissoodustusi käsitlevad eeskirjad.
                        
                     
                           c)
                        
                        
                           ENTSO-E arvamuse kohaselt oleks vaja 2013. aasta prioriteetide nimekirja lisada pikemaajalised võimsuste jaotamise eeskirjad ja kõrgepinge alalisvoolu kaugülekandeliinide süsteemi ühendamise eeskirjad.
                        
                     
         
               (8)
            
            
               Gaasi võrguühenduste eeskirjade iga-aastaste prioriteetide nimekirja kohta saadi üldsusega konsulteerimise tulemusena järgmised peamised märkused.
               
                           a)
                        
                        
                           Sidusrühmade oluline märkus oli, et nad tahavad ülekande tariifistruktuuride ühtlustatud eeskirju, kuid selle asemel, et kasutada otseseid komiteemenetluse teel antavaid suuniseid, eelistaksid nad need eeskirjad välja töötada võrgueeskirja väljaarendamise käigus. Mitu sidusrühma märkis, et oleks vaja sätestada kitsas kohaldamisala.
                        
                     
                           b)
                        
                        
                           Mõned sidusrühmad märkisid, et on mures võimsuste jaotamise eeskirja ja ülekoormuse juhtimise eeskirjade vastavuse pärast, ning soovitasid seepärast sünkroniseerida komiteemenetlus mõlema valdkonna puhul.
                        
                     
         
               (9)
            
            
               Elektri võrguühenduste eeskirjade ja suuniste võimaliku ulatuse ja vajaduse kohta pärast 2013. aastat saadi üldsusega konsulteerimise tulemusena järgmised peamised märkused. Mõned sidusrühmad olid arvamusel, et kolmandate isikute juurdepääsueeskirjad tuleks välja töötada enne kui elektrivõrkude energiatõhususega seotud eeskirjad, kuna see tagaks siseturul osalejatele võrdsed konkurentsitingimused.
            
         
               (10)
            
            
               Gaasi võrguühenduste eeskirjade ja suuniste võimaliku ulatuse ja vajaduse kohta pärast 2013. aastat saadi üldsusega konsulteerimise tulemusena järgmised peamised märkused.
               
                           a)
                        
                        
                           Mitu sidusrühma palub tegelda täiendava võimsuse küsimusega ning teeb ettepaneku, et vastavad eeskirjad tuleks välja töötada kolmandate isikute juurdepääsueeskirja võrgueeskirja sees, teised tahavad, et sellega tegeldaks ülekande ühtlustatud tariifistruktuuride eeskirjade väljatöötamise käigus. Mitu sidusrühma oli arvamusel, et võrgule juurdepääsu teenuste osutamise tehniliste ja operatiivaspektidega ning võrgu tasakaalustamisega seotud kauplemiseeskirju käsitletakse juba võimsuste jaotamise ja tasakaalustamise eeskirjades. Siiski soovisid sidusrühmad kauplemiseeskirjade väljatöötamist, keskendudes võimsustega kauplemise likviidse järelturu edendamise eeskirjadele
                        
                     
                           b)
                        
                        
                           Võrgu turvalisuse ja usaldusväärsusega seotud eeskirjade kohta avaldati arvamust, et juhul, kui selle küsimusega tuleb tegelda, oleks sobivam teha seda Euroopa Parlamendi ja nõukogu määruse (EL) nr 994/2010 (4) raames, kus käsitletakse gaasivarustuse kindluse tagamise meetmeid.
                        
                     
                           c)
                        
                        
                           Mõned sidusrühmad muretsesid, kas hädaolukordades tegevuskorda käsitlevate võrgueeskirjade ja -suuniste väljatöötamisest oleks üldse kasu, ning panid küsimärgi alla kõnealuste sätete ühtlustamise.
                        
                     
         
               (11)
            
            
               Võttes arvesse sidusrühmade vastuseid, kehtestab komisjon töödele prioriteedid, et täita põhieesmärgid, mis on vajalikud energia siseturu väljakujundamiseks 2014. aastaks,
            
         ON VASTU VÕTNUD KÄESOLEVA OTSUSE:
   Artikkel 1
   Kuna nähakse ette, et läbipaistvust käsitlevad ühtlustatud eeskirjad võetakse 2012. aastal vastu komiteemenetlusega, siis kehtestab komisjon elektrienergiat käsitlevate ühtlustatud eeskirjade väljatöötamiseks järgmise prioriteetide nimekirja 2013. aastaks:
   
               —
            
            
               võimsuste jaotamise ja ülekoormuse juhtimise eeskirjad, sh päev-ette turu juhtimine ja päevasisesed turud, sh võimsuse arvutamine (vastuvõtmine komiteemenetluse raames);
            
         
               —
            
            
               eeskirjad võimsuste pikemaajaliseks jaotamiseks (võrgueeskirja koostamine);
            
         
               —
            
            
               võrguühenduste eeskirjad:
               
                           —
                        
                        
                           võrgueeskirjad tootjate võrguühenduste kohta (vastuvõtmine komiteemenetluse raames);
                        
                     
                           —
                        
                        
                           võrgueeskiri jaotusvõrgu haldurite ja tööstuskoormusega ühenduste kohta (viia lõpule võrgueeskirja väljatöötamine ja alustada komiteemenetlust);
                        
                     
                           —
                        
                        
                           võrgueeskiri kõrgepinge alalisvoolu kaugülekandeliinide süsteemi ühendamise kohta;
                        
                     
         
               —
            
            
               süsteemi toimimine (viia lõpule võrgueeskirja väljatöötamine võrgu talitluskindluse kohta, operatiivplaneerimise ja kavandamise kohta, koormussageduse kontrollimise ja reservide kohta ning alustada vastuvõtmist) (5);
            
         
               —
            
            
               tasakaalustamiseeskirjad, sh võrguga seotud reservvõimsuse eeskirjad (viia lõpule tasakaalustamiseeskirjad);
            
         
               —
            
            
               ülekande ühtlustatud tariifistruktuuride ja/või investeerimissoodustuste eeskirjad.
            
         Artikkel 2
   Kuna nähakse ette, et läbipaistvust käsitlevad ühtlustatud eeskirjad võetakse 2012. aastal vastu komiteemenetlusega, siis kehtestab komisjon gaasi käsitlevate ühtlustatud eeskirjade väljatöötamiseks järgmise prioriteetide nimekirja 2013. aastaks:
   
               —
            
            
               võimsuste jaotamine (vastuvõtmine komiteemenetluse raames);
            
         
               —
            
            
               tasakaalustuseeskirjad, sealhulgas võrguga seotud registreerimise korra eeskirjad, tasakaalu rikkumise tasude eeskirjad ja ülekandesüsteemi haldurite süsteemide vahelise operatiivtasakaalustamise eeskirjad (viia lõpule võrgueeskiri ja alustada vastuvõtmist);
            
         
               —
            
            
               koostalitlusvõime ja andmevahetuse eeskirjad;
            
         
               —
            
            
               ülekande ühtlustatud tariifistruktuure käsitlevad eeskirjad.
            
         Artikkel 3
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
   
      Brüssel, 19. juuli 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 211, 14.8.2009, lk 15.
   
      (2)  ELT L 211, 14.8.2009, lk 36.
   
      (3)  Vastused on avaldatud järgmisel veebilehel:
   http://ec.europa.eu/energy/gas_electricity/consultations/20120416_network_codes_en.htm.
   
      (4)  ELT L 295, 12.11.2010, lk 1.
   
      (5)  Eeskirjad operatiivväljaõppe ning nõuete ja tegevuskorra kohta hädaolukordades võetakse vastu edaspidi.